افسانچہ

انسانی تجربے کو نثری صورت میں کم سے کم لفظوں میں بیان کرنا افسانچہ (Short-short story) کہلاتا ہے۔ ادب میں یہ صنف انگریزی ادبیات کے تتبّع سے متعارف ہوئی، جس میں شعور کی رو (Stream Of Consciousness) اور آزاد فکری تلازمے (Free Association Of Thought) کی عمل داری ہوتی ہے۔ شاعری میں مختصر نظم اور نثر میں افسانچہ ایک ہی نوع کی چیزیں ہیں لیکن اُردو ادب میں مقبول نہیں ہو سکیں۔

افسانچے میں سب سے اہم اور خاص بات اس کی پنچ لائن ہے۔

 پنچ لائن 
افسانچے میں آخر میں ایسا چونکا دینے والا جملہ لکھنا جو پوری کہانی کا نچوڑ ہو۔ مکمل کہانی کا دارومدار اس لائن پر ہوتا ہے جو افسانچے کو کامیاب بناتی ہے۔

 افسانچے کے نمونے 
یہ افسانچے سعادت حسن منٹو کی کتاب سیاہ حاشیے سے لیے گئے ہیں۔

 دعوتِ عمل 
آگ لگی تو سارا محلہ جل گیا ۔۔۔۔ صرف ایک دکان بچ گئی، جس کی پیشانی پر یہ بورڈ آویزاں تھا۔ ۔۔۔۔۔

"یہاں عمارت سازی کا جملہ سامان ملتا ہے۔ "

 خبردار 
بلوائی مالکِ مکان کو بڑی مشکلوں سے گھسیٹ کر باہر لے آئے، کپڑے جھاڑ کر وہ اٹھ کھڑا ہوا اور بلوائیوں سے کہنے لگا۔ "تم مجھے مار ڈالو لیکن خبردار جو میرے روپے پیسے کو ہاتھ لگایا۔ "

 پیش بندی 
پہلی واردات ناکے کے ہوٹل کے پاس ہوئی، فوراً ہی وہاں ایک سپاہی کا پہرہ لگا دیا گیا۔

دوسری واردات دوسرے ہی روز شام کو اسٹور کے سامنے ہوئی، سپاہی کو پہلی جگہ سے ہٹا کر دوسری واردات کے مقام پر متعین کر دیا گیا۔

تیسرا کیس رات کے بارہ بجے لانڈری کے پاس ہوا۔

جب انسپکٹر نے سپاہی کو اس نئی جگہ پہرہ دینے کا حکم دیا تو اس نے کچھ دیر غور کرنے کے بعد کہا۔ "مجھے وہاں کھڑا کیجیے جہاں نئی واردات ہونے والی ہے۔ "
 مختصر علامتی افسانہ 
مختصر علامتی افسانہ یا علامچہ ایک ایسی مختصر تحریر کو کہا جا سکتا ہے جو بلحاظِ ساخت اور تکنیک سادہ بیانیہ افسانچے سے مشترک ہو لیکن بلحاظِ اسلوب اس کا متن علامت اور اس کے فطری نظام پر قائم ہو۔ علامچہ فکر اور فلسفے کے دریا کو کوزے میں بند کرنے کا نام ہے، علامچہ شعوری رو (stream of consciousness) کی وہ آمجگاہ ہے جہاں خیال کفایت لفظی کے ساتھ جلوہ افروز ہوتا ہے۔ علامچہ کچھ اور نہیں داخلیت (Introvert ) کی وہ بھول بھلیاں ہے کہ جہاں خودکلامی (monologue) اور تلازمہ خیال کائنات کو نئے ڈھنگ سے دیکھتے ہیں اور اس کا بالیدہ و تراشیدہ مجازی عکس خیال کے اظہار کی صورت بنتا ہے۔

 فنی لوازمات 
وحدت تاثر
علامچہ منتشر الخیال نہیں ہونا چاہیے، ترتیب وار خیال، متن اور علامتوں کا مربوط جال اس کا وحدت تاثر زائل نہیں ہونے دیتا۔

علامت نگاری
علامت نگاری بلا شبہ علامچے کا لازمی جز قرار دیا جانا چاہیے۔

کہانی
"بہترین علامتی افسانہ نگار کی کامیابی یہی ہوتی ہے کہ کہانی اس کے متن (Text) میں نہیں بلکہ اس کا عکس قاری کے ذہن پر ابھرتا ہے اور راست بیانیہ میں کہانی متن میں جملہ در جملہ سفر طے کرتی اپنے انجام کو پہنچتی ہے۔ یوں کہہ لیجئے کہ افسانچے میں واقعات کو ترتیب میں رکھا جاتا ہے اور علامچے میں خیالات کو۔ اور اس طرح کہانی اپنا دائرہ مکمل کر لیتی ہے۔ مزید آسانی کے لیے مختصراً اتنا سمجھ لینا کافی ہوگا کہ افسانچے میں کہانی حاضر اور علامچے میں کہانی پوشیدہ (Anti Story) ہوتی ہے

پلاٹ
چونکہ علامچہ جدید ادب کے سائے پروان چڑھا ہے لہذا علامچہ اینٹی پلاٹ بھی ہو سکتا ہے لیکن خیال و علائم کا انسلاک اور مربوط ہونا اہم سمجھا جانا چاہیے۔

کردار
علامچے میں کردار کی ساخت علامتی / مجازی / گول ہونی چاہیے۔

طوالت
علامچے کی طوالت وہی ہونی چاہیے کہ جو افسانچے میں قبول عام پا چکی ہیں۔ یہ مختصر علامتی افسانے تو کہلائے جا سکتے ہیں لیکن مختصر ترین علامتی فکشن نہیں۔

 مزید دیکھیے 
 افسانہ

 حوالہ جات 
 اَدَبی اصطلاحات از انور جمال طابع نیشنل بُک فاؤنڈیشن
 سیاہ حاشیے

زمرہ:اصناف ادب